Návrh

na zrušenie úlohy č. 6 a úlohy č. 7 v mesiaci október z Plánu legislatívnych úloh vlády Slovenskej republiky na rok 2008

	Vláda Slovenskej republiky uznesením č. 6 z 9. januára 2008, ktorým bol schválený Plán legislatívnych úloh vlády Slovenskej republiky na rok 2008, uložila podpredsedovi vlády a ministrovi spravodlivosti Slovenskej republiky a generálnemu prokurátorovi Slovenskej republiky predložiť v októbri 2008 na rokovanie vlády Slovenskej republiky návrh zákona, ktorým sa mení a dopĺňa zákon č. 153/2001 Z.z. o prokuratúre v znení neskorších predpisov (úloha č. 6) a návrh zákona, ktorým sa mení a dopĺňa zákon č. 154/2001 Z.z. o prokurátoroch a právnych čakateľoch prokuratúry v znení neskorších predpisov (úloha č. 7).

	Návrhy označených zákonov boli predložené do medzirezortného pripomienkového konania, následne legislatívny proces bol dočasne pozastavený so zreteľom na skutočnosť, že v termíne vyplývajúcom z Plánu legislatívnych úloh vlády Slovenskej republiky na rok 2008 sa nepodarilo uzavrieť problematiku koncepčného charakteru týkajúcu sa najmä vojenského súdnictva a Špeciálneho súdu, a v nadväznosti na to, vojenských prokuratúr a Úradu špeciálnej prokuratúry.  Z uvedeného dôvodu generálny prokurátor Slovenskej republiky požiadal predsedu vlády Slovenskej republiky listom sp. zn. Leg/1 87/08 a Leg/1 129/08 z 9. októbra 2008  o zrušenie týchto úloh. Predseda vlády Slovenskej republiky listom sp. zn. 8329/2008/KPV OSV zo 14. októbra 2008 s touto žiadosťou vyslovil súhlas.